بریڈر ری ایکٹر

بریڈر ری ایکٹر (Breeder reactor) ایسے نیوکلیئر ریئکٹر ہوتے ہیں جو جتنا جوہری ایندھن (nuclear fuel) خرچ کرتے ہیں اس سے زیادہ خود بنا دیتے ہیں۔ عام طور پر ان میں یورینیئم235 کے ساتھ یورینیئم238 یا تھوریئم232 بھی استعمال کیا جاتا ہے جس سے بجلی بھی بنتی ہے اور پلوٹونیئم239 یا یورینیئم233 بھی بنتا ہے جو بطور جوہری ایندھن استعمال ہوتا ہے۔ 

1950 کی دہائی میں بریڈر ری ایکٹر میں دلچسپی اس لیے بڑھی کیونکہ اس زمانے میں یورینیِئم بہت کمیاب تھا اور اس کی افزودگی (enrichment) بھی بہت مشکل تھی۔ 1960 کی دہائی میں یورینیئم کی بہت ساری کانیں دریافت ہویئں اور افزودگی کے بھی نئے طریقے ایجاد ہوئے جس سے بریڈر ری ایکٹر میں دلچسپی کم ہو گئی ہے۔

اصول 
اس ری ایکٹر میں خرچ ہونے والے ہر ایک یورینیئم235 کے ایٹم کے بدلے کم از کم ایک پلوٹونیئم239 یا یورینیئم233 کا ایٹم بنتا ہے۔ پلوٹونیئم239 اور یورینیئم233 ایسے ایٹم ہیں جو بطور جوہری ایندھن استعمال ہو سکتے ہیں لیکن قدرتی طور پر دستیاب نہیں ہیں۔ قدرتی طور پر دستیاب صرف یورینیئم235 ایسا ایٹم ہے جو جوہری ایندھن بن سکتا ہے مگر یہ بھی بہت فراواں نہیں ہے۔ 
ایسے ری ایکٹر میں جب یورینیئم235 استعمال ہوتا ہے تو یورینیئم238 سے پلوٹونیئم239 بنتا ہے اور اگر تھوریئم232 موجود ہو تو یورینیئم233 بنتا ہے۔

فائیدہ 
بریڈر ری ایکٹر کا فائیدہ یہ ہے کہ یہ اپنا جوہری ایندھن خود بناتا ہے اور اس طرح ایندھن کی نہ ختم ہونے والی مقدار حاصل ہو سکتی ہے۔

نقصان 
 یہ دوسری اقسام کے نیوکلیئر ری ایکٹر سے مہنگا ہوتا ہے۔ 
 جب تک اس میں بنے ہوئے جوہری ایندھن کو صاف اور الگ کرنے اور افزودہ کرنے کی سہولت دستیاب نہ ہو یہ بیکار ہے۔ 
 اس میں بننے والے پلوٹونیئم کے چوری ہونے اور دہشت گردوں کے ہاتھ لگنے کا خطرہ ہوتا ہے کیونکہ پلوٹونیئم سے ایٹم بم بن سکتا ہے۔ 
 پلوٹونیئم سے کینسر ہونے کا شدید خطرہ ہوتا ہے۔ کسی بھی انسان کے جسم میں پوری زندگی میں 0.2 مائیکرو گرام سے زیادہ پلوٹونیئم داخل نہیں ہونا چاہیے۔

اقسام 
یوں تو بریڈر ری ایکٹر کی بہت ساری قسمیں ہوتی ہیں مگر دو اصطلاحات زیادہ استعمال ہوتی ہیں۔ 
 فاسٹ بریڈر ری ایکٹر ایسے ری ایکٹر ہوتے ہیں جن میں ایٹم ٹوٹنے پر نکلنے والے تیز رفتار نیوٹرون کو کم رفتار نہیں بنایا جاتا اور اسی تیز رفتار نیوٹرون کو یورینیئم238 سے ٹکرا کر پلوٹونیئم239 بنانے میں استعمال کیا جاتا ہے جو بعد میں بطور جوہری ایندھن استعمال ہوتا ہے۔ اس ری ایکٹر میں تھوریئم سے یورینیئم233 بھی بنایا جاسکتا ہے۔ اس ری ایکٹر میں پلوٹونیئم اور اس بھی زیادہ بھاری عناصر بنتے ہیں۔ 
 تھرمل بریڈر ری ایکٹر میں نیوٹرون کی رفتار کم کر کے تھوریئم232 سے یورینیئم233 بنایا جاتا ہے۔ اس طریقے میں پلوٹونیئم اور اس سے زیادہ بھاری عناصر نہیں بنتے جو ایٹم بم بنانے میں استعمال ہو سکتے ہیں۔ اس ری ایکٹر میں موڈریٹر استعمال ہوتا ہے۔ چونکہ ہندوستان میں تھوریئم کے بڑے ذخائر موجود ہیں اس لیے ہندوستان مستقبل میں تھرمل بریڈر ری ایکٹر وسیع پیمانے پر استعمال کرنا چاہتا ہے۔ یورینیئم233 سے بھی ایٹم بم بن سکتا ہے۔ 
تھرمل نیوٹرون ان نیوٹرون کو کہتے ہیں جن کی رفتار کم ہوتی ہے۔ تیز رفتار نیوٹرون کی رفتار کو کم کرنے کا عمل موڈریشن (moderation) کہلاتا ہے اور جو اشیاء اس رفتار کو کم کرنے کے لیے استعمال ہوتی ہیں وہ موڈریٹر (moderator) کہلاتی ہیں جیسے گریفائیٹ۔ تیز رفتار نیوٹرون کی رفتار تھرمل نیوٹرون سے 10,000 گنا زیادہ ہوتی ہے۔ 
یورینیئم کے بہت سارے قدرتی ہم جا (isotopes) ہوتے ہیں مگر صرف یورینیئم235 ہی تھرمل نیوٹرون سے توڑا جا سکتا ہے۔ قدرتی یورینیئم میں 235U کا تناسب صرف 0.72% ہوتا ہے۔ تھرمل بریڈر ری ایکٹر میں بننے والا یورینیئم کا غیر قدرتی ہم جا 233U تھرمل نیوٹرون سے بڑی آسانی سے توڑا جا سکتا ہے بہ نسبت پلوٹونیئم239 کے۔ MeV 0.6 کی توانائی سے حرکت کرتا ہوا تھرمل نیوٹرون یورینیئم235 کے مقابلے میں یورینیئم233 کو 1.7 گنا زیادہ آسانی سے توڑ سکتا ہے۔

نیوٹرون کروس سیکشن cross section 
تھرمل بریڈر ری ایکٹر میں استعمال ہونے والے ایندھن کا سست رفتار یعنی 2200 میٹر فی سیکنڈ کی رفتار کے تھرمل نیوٹرون کے لیے کروس سیکشن درج ذیل ہے۔

مزید دیکھیے 
 نیوٹرون
 نیوٹرون کراس سیکشن
 یورینیئم
 پلوٹونیئم
 لیتھیئم
 کریٹیکل ماس
 نویاتی بجلی گھر
 ایٹمی بجلی گھر
 فشن بمقابلہ فیوزن
 خودانگیز انشقاق
 Binding energy

حوالے 

توانائی
نویاتی بجلی گھر
نویاتی توانائی
نویاتی طبیعیات
نیوکلیئر ری ایکٹر
طبیعیات
ویکی ڈیٹا سے مطابقت رکھنے والی مختصر تفصیل